CELEX: 32022D0552
Language: lt
Date: 2022-04-04 00:00:00
Title: Komisijos įgyvendinimo sprendimas (ES) 2022/552 2022 m. balandžio 4 d. kuriuo nustatoma, kad JAV vertybinių popierių ir biržų komisijos įregistruotos Jungtinių Amerikos Valstijų nacionalinės vertybinių popierių biržos atitinka teisiškai privalomus reikalavimus, kurie yra lygiaverčiai Direktyvos 2014/65/ES III antraštinėje dalyje nustatytiems reikalavimams, ir veiksmingai užtikrinama jų priežiūra ir reikalavimų vykdymas (Tekstas svarbus EEE)

2022 4 6   
               
               
                  LT
               
               
                  Europos Sąjungos oficialusis leidinys
               
               
                  L 107/85
               
            
         KOMISIJOS ĮGYVENDINIMO SPRENDIMAS (ES) 2022/552
         2022 m. balandžio 4 d.
         kuriuo nustatoma, kad JAV vertybinių popierių ir biržų komisijos įregistruotos Jungtinių Amerikos Valstijų nacionalinės vertybinių popierių biržos atitinka teisiškai privalomus reikalavimus, kurie yra lygiaverčiai Direktyvos 2014/65/ES III antraštinėje dalyje nustatytiems reikalavimams, ir veiksmingai užtikrinama jų priežiūra ir reikalavimų vykdymas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 2a straipsnio 2 dalį,
         kadangi:
         
                     (1)
                  
                  
                     iš ne biržos išvestinės finansinės priemonės ir ne biržos išvestinių finansinių priemonių sutarties apibrėžties, nustatytos Reglamento (ES) Nr. 648/2012 2 straipsnio 7 punkte, išplaukia, kad finansinės priemonės, kurios nėra ne biržos išvestinės finansinės priemonės, yra išvestinių finansinių priemonių sutartys, kurios yra vykdomos reguliuojamoje rinkoje, apibrėžtoje Europos Parlamento ir Tarybos direktyvos 2014/65/ES (2) 4 straipsnio 1 dalies 21 punkte, arba trečiosios valstybės rinkoje, kuri laikoma lygiaverte reguliuojamai rinkai pagal Reglamento (ES) Nr. 648/2012 2a straipsnį. Atitinkamai Reglamento (ES) Nr. 648/2012 tikslais išvestinių finansinių priemonių sutartys, vykdomos trečiosios valstybės rinkoje, kuri laikoma lygiaverte reguliuojamai rinkai, turėtų būti priskiriamos finansinių priemonių, kurios nėra ne biržos išvestinės finansinės priemonės, kategorijai;
                  
               
                     (2)
                  
                  
                     pagal Reglamento (ES) Nr. 648/2012 2a straipsnį trečiosios valstybės rinka turi būti laikoma lygiaverte reguliuojamai rinkai, kai ta rinka atitinka teisiškai privalomus reikalavimus, kurie yra lygiaverčiai Direktyvos 2014/65/ES III antraštinėje dalyje nustatytiems reikalavimams, ir su sąlyga, kad yra nuolat vykdoma veiksminga tos rinkos priežiūra ir užtikrinamas reikalavimų vykdymas toje trečiojoje valstybėje; Taigi, reikėtų įvertinti, ar JAV įsisteigusios nacionalinės vertybinių popierių biržos, kurias prižiūri JAV vertybinių popierių ir biržų komisija, atitinka tuos reikalavimus;
                  
               
                     (3)
                  
                  
                     šis lygiavertiškumo vertinimas atliekamas tik dėl šio sprendimo priede išvardytų nacionalinių vertybinių popierių biržų ir atitinkamai apima išvestines finansines priemones, kuriomis prekiaujama tose biržose ir kurių tarpuskaitą atlieka ESMA pripažintos pagrindinės sandorio šalys;
                  
               
                     (4)
                  
                  
                     1934 m. Vertybinių popierių biržos akto (toliau – Biržos aktas) 3 skirsnio a punkto 1 papunktyje birža apibrėžta kaip organizacija, asociacija arba asmenų grupė, kuri įsteigia, išlaiko arba suteikia prekybos vietą arba sistemą, kurioje ryšius palaiko vertybinių popierių pirkėjai ir pardavėjai arba vykdomos kitokios su vertybiniais popieriais susijusios funkcijos, kurias paprastai vykdo vertybinių popierių birža. Be to, Vertybinių popierių ir biržų komisijos 3b-16 taisyklėje birža apibrėžta kaip organizacija, asociacija arba asmenų grupė, kuri sutelkia įvairių pirkėjų ir pardavėjų pavedimus dėl vertybinių popierių ir taiko nustatytus nediskriminacinius metodus (suteikdama prekybos sistemą arba nustatydama taisykles), pagal kuriuos šie pavedimai sąveikauja tarpusavyje, o tokius pavedimus teikiantys pirkėjai ir pardavėjai susitaria dėl sandorio sąlygų. Taigi birža turi valdyti daugiašalę sistemą, taikydama nediskriminacines taisykles;
                  
               
                     (5)
                  
                  
                     remiantis Biržos akto 19 skirsnio a punkto 1 papunkčiu, kad galėtų pradėti veiklą, birža privalo būti įregistruota kaip nacionalinė vertybinių popierių birža Vertybinių popierių ir biržų komisijos. Ši komisija suteikia registraciją, jei nustato, kad yra įvykdyti pareiškėjui keliami reikalavimai. Vertybinių popierių ir biržų komisija privalo registracijos nesuteikti, jeigu minėti reikalavimai nėra įvykdyti. Be to, Biržos akte reikalaujama, kad birža turėtų tvarką, kuria būtų reglamentuojami visų rūšių veiksmai ir veikla, kurią pareiškėjas nori vykdyti. Remiantis Biržos aktu, turi būti nuolat laikomasi pradinių registracijos reikalavimų, kad nacionalinių vertybinių popierių biržų registracija nebūtų panaikinta. Registruotos nacionalinės vertybinių popierių biržos atitinkamai turi laikytis taisyklių, politikos ir procedūrų, atitinkančių joms teisės aktais nustatytas pareigas, ir gebėti nuolat vykdyti įsipareigojimus;
                  
               
                     (6)
                  
                  
                     Biržos akte papildomai nurodyta, kad nacionalinės vertybinių popierių biržos savo nariams turi suteikti nešališką prieigą prie savo rinkų ir paslaugų. Prieigos kriterijai turi būti skaidrūs ir neturi būti taikomi nesąžiningai diskriminuojant. Registruotos nacionalinės vertybinių popierių biržos turi atitinkamai turėti aiškias ir skaidrias taisykles dėl leidimo prekiauti vertybiniais popieriais, kad tais vertybiniais popieriais galima būtų prekiauti sąžiningai, tvarkingai ir veiksmingai ir jie būtų laisvai cirkuliuojantys. Tiek pasirinkimo sandorių, tiek nuosavybės vertybinių popierių biržos turi įtraukimo į prekybos sąrašą standartus, kuriems taikoma Vertybinių popierių ir biržų komisijos priežiūra, kaip numatyta Biržos akto 19 skirsnyje ir 19b-4 taisyklėje. Pagal Vertybinių popierių ir biržų komisijos taisykles ir įtraukimo į prekybos sąrašą standartus reikalaujama, kad į prekybos sąrašą įtrauktų pasirinkimo sandorių pagrindinių vertybinių popierių emitentai laiku atskleistų informaciją, kuri galėtų būti reikšminga investuotojams arba galėtų turėti didelės įtakos vertybinių popierių kainai. Nacionalinėms vertybinių popierių biržoms draudžiama į prekybos sąrašus įtraukti emitento, kuris nesilaiko audito komiteto reikalavimų, išdėstytų Vertybinių popierių ir biržų komisijos taisyklėse, vertybinius popierius. Nacionalinė vertybinių popierių birža negali registruoti į prekybos sąrašą įtrauktus pasirinkimo sandorius grindžiančių vertybinių popierių, dėl kurių nėra viešai paskelbta informacija apie vertybinius popierius ir emitentą. Pagal Vertybinių popierių ir biržų komisijos taisyklę 9b-1 taip pat reikalaujama, kad pasirinkimo sandorių rinkos parengtų informacijos apie pasirinkimo sandorius atskleidimo dokumentą su tam tikra konkrečia informacija apie biržinių pasirinkimo sandorių ypatumus ir riziką. Tarpininkai prekiautojai turi tą informacijos apie pasirinkimo sandorius atskleidimo dokumentą pateikti klientams, o prieš tai jį reikia pateikti Vertybinių popierių ir biržų komisijai. Be to, biržinių pasirinkimo sandorių emitentė yra tarpuskaitos agentūra „Options Clearing Corporation“ (OCC). OCC yra Vertybinių popierių ir biržų komisijos įregistruota kaip tarpuskaitos korporacija ir savireguliavimo organizacija. OCC turi atitikti Biržos akto 17A skirsnį, kuriame reikalaujama, kad, inter alia, OCC taisyklės apskritai turėtų būti orientuotos į investuotojų ir viešojo intereso apsaugą. OCC taisyklių vykdymo priežiūrą pagal Biržos akto 19 skirsnį ir Vertybinių popierių ir biržų komisijos 19b-4 taisyklę atlieka Vertybinių popierių ir biržų komisija. Be to, OCC planuojamus jos taisyklių, operacijų ar procedūrų pakeitimus, galinčius turėti esminį poveikį OCC rizikos pobūdžiui arba lygiui, taip pat prižiūri Vertybinių popierių ir biržų komisija, kaip numatyta 2010 m. C. Doddo ir B. Franko Volstryto reformų ir vartotojų apsaugos akto 806 skirsnio e punkte ir Vertybinių popierių ir biržų komisijos 19b-4 taisyklėje. Vertybinių popierių ir biržų komisijos 17Ad-22 taisyklės c punkte reikalaujama, kad OCC viešai atskleistų metinius audituojamus finansinius duomenis. Be to, Vertybinių popierių ir biržų komisijos 17Ad-22 taisyklės e punkto 23 papunktyje reikalaujama, kad OCC užtikrintų, kad būtų vykdomos politikos priemonės ir procedūros, kuriomis numatyta, inter alia, viešai atskleisti visas aktualias taisykles ir reikšmingas procedūras, įskaitant svarbiausius jos standartinio valdymo taisyklių ir procedūrų aspektus, elementarius duomenis apie sandorių apimtį ir vertes, išsamų reikšmingų taisyklių, politikos priemonių ir procedūrų, susijusių su jos teisine, valdymo, rizikos valdymo ir veiklos sistema, aprašymą. Tvarkinga prekyba vertybiniais popieriais nacionalinėje vertybinių popierių biržoje užtikrinama Vertybinių popierių ir biržų komisijai pasinaudojant savo įgaliojimais tam tikromis aplinkybėmis laikinai nutraukti prekybą ir skubos tvarka priimti įsakus, taip pat apsaugoti viešąjį interesą ir investuotojus. JAV reguliavimo sistema taip pat apima ikiprekybinio ir poprekybinio skaidrumo reikalavimus, kad rinkos dalyviams būtų laiku teikiama informacija;
                  
               
                     (7)
                  
                  
                     Vertybinių popierių ir biržų komisijos įregistruota nacionalinė vertybinių popierių birža tampa savireguliavimo organizacija. Rinkos tarpininkų savireguliavimas pagal savireguliavimo organizacijų sistemą yra vienas pagrindinių JAV reguliavimo sistemos aspektų. Savireguliavimo organizacijos pirmiausia yra atsakingos už taisyklių, pagal kurias jų nariai vykdo veiklą, nustatymą ir būdų, kuriais jų nariai vykdo veiklą, stebėjimą. Turėdamos savireguliavimo organizacijų statusą, nacionalinės vertybinių popierių biržos stebi ir užtikrina savo narių ir su jais susijusių asmenų atitiktį Biržos akto nuostatoms, jomis remiantis priimtoms normoms ir taisyklėms, taip pat savo pačių taisyklėms. Jei nariai nesilaiko nacionalinių vertybinių popierių biržų taisyklių, šios biržos turi imtis veiksmų dėl rinkos taisyklių arba federalinių vertybinių popierių teisės aktų pažeidimų, kuriuos galėjo padaryti jų nariai. Be to, apie didelius pažeidimus jos turi informuoti Vertybinių popierių ir biržų komisiją;
                  
               
                     (8)
                  
                  
                     todėl nacionalinėms vertybinių popierių biržoms, kurios yra gavusios leidimą veikti JAV, taikomais teisiškai privalomais reikalavimais, kurie yra nustatyti nacionalinių vertybinių popierių biržų veikimo teisinėje sistemoje, pasiekiama rezultatų, kurie yra iš esmės lygiaverčiai Direktyvos 2014/65/ES III antraštinėje dalyje nustatytų reikalavimų taikymo rezultatui šiose srityse: leidimų suteikimo procedūros, sąvokų reikalavimų, prieigos prie pripažintos biržos, organizacinių reikalavimų, leidimo prekiauti finansinėmis priemonėmis, prekybos finansinėmis priemonėmis sustabdymo ir jų pašalinimo iš prekybos, reikalavimų laikymosi stebėsenos ir prieigos prie tarpuskaitos ir atsiskaitymo priemonių;
                  
               
                     (9)
                  
                  
                     todėl Komisija daro išvadą, kad JAV įsisteigusioms nacionalinėms vertybinių popierių biržoms taikomi teisiškai privalomi reikalavimai yra lygiaverčiai Direktyvos 2014/65/ES III antraštinėje dalyje nustatytiems reikalavimams;
                  
               
                     (10)
                  
                  
                     dėl veiksmingos priežiūros pažymėtina, kad 1933 m. vertybinių popierių aktas (toliau – Vertybinių popierių aktas) ir Biržos aktas yra pagrindiniai pirminės teisės aktai, kuriais nustatoma teisiškai privaloma prekybos vertybiniais popieriais Jungtinėse Amerikos Valstijose tvarka. Biržos akte Vertybinių popierių ir biržų komisijai suteikiami platūs įgaliojimai, susiję su visais vertybinių popierių sektoriaus aspektais, įskaitant teisę registruoti, reguliuoti ir prižiūrėti tarpininkus prekiautojus, mokėjimų tarpininkus, tarpuskaitos agentūras, taip pat JAV savireguliavimo organizacijas, įskaitant nacionalines vertybinių popierių biržas;
                  
               
                     (11)
                  
                  
                     Biržos akte nustatomi ir draudžiami tam tikro pobūdžio veiksmai rinkose ir Vertybinių popierių ir biržų komisijai suteikiami reguliuojamų subjektų ir su jais susijusių asmenų drausminimo įgaliojimai. Be to, Biržos akte Vertybinių popierių ir biržų komisija taip pat įgaliota reikalauti, kad įmonės, kurių vertybiniais popieriais prekiaujama viešai, periodiškai teiktų tam tikrą informaciją. Rinkos tarpininkų savireguliavimas pagal savireguliavimo organizacijų sistemą yra vienas pagrindinių JAV reguliavimo sistemos aspektų. Pagal JAV reguliavimo sistemą savireguliavimo organizacijos, kaip reguliavimo institucijos, visų pirma yra atsakingos už taisyklių, kurių laikydamiesi jų nariai vykdys veiklą, parengimą ir stebėseną;
                  
               
                     (12)
                  
                  
                     Biržos akte reikalaujama, kad visos registruotos nacionalinės vertybinių popierių biržos gebėtų užtikrinti savo narių ir su jais susijusių asmenų atitiktį Biržos aktui, juo remiantis priimtoms normoms ir taisyklėms, taip pat savo pačių taisyklėms. Vykdydama nuolatinę nacionalinių vertybinių popierių biržų priežiūrą, Vertybinių popierių ir biržų komisija vertina kiekvienos biržos gebėjimą stebėti savo narius ir jų prekybos veiklą. Be to, nacionalinė vertybinių popierių birža turi imtis veiksmų dėl rinkos taisyklių arba federalinių vertybinių popierių teisės aktų pažeidimų, kuriuos galėjo padaryti jos nariai, ir apie tokius galimus pažeidimus pranešti Vertybinių popierių ir biržų komisijai;
                  
               
                     (13)
                  
                  
                     vykdydama pareigą užtikrinti savo narių atitiktį reikalavimams, kiekviena nacionalinė vertybinių popierių birža turi tirti visus Biržos akto ir juo remiantis priimtų normų ir taisyklių pažeidimus ir imtis atitinkamų drausminimo priemonių. Be to, Vertybinių popierių ir biržų komisija gali savo nuožiūra tirti bet kokius Biržos akto ir juo remiantis priimtų normų ir taisyklių pažeidimus ir dėl jų vykdyti baudžiamąjį persekiojimą. Vertybinių popierių ir biržų komisija taip pat peržiūri savireguliavimo organizacijų taisykles. Pagal Biržos akto 19 skirsnio h punktą Vertybinių popierių ir biržų komisija gali skirti sankcijas savireguliavimo organizacijoms, kurios be pagrįstos priežasties ar pateisinimo neužtikrino savo nario arba su juo susijusio asmens atitikties kuriai nors iš savireguliavimo organizacijos taisyklių;
                  
               
                     (14)
                  
                  
                     pagal Biržos akto 21 skirsnį Vertybinių popierių ir biržų komisija gali tirti savireguliavimo organizacijos taisyklių pažeidimus ir savireguliavimo organizacijos nariams, kurie pažeidžia tas taisykles, taikyti sankcijas. Vykdydama nuolatinę savireguliavimo organizacijų priežiūrą, ši komisija vertina kiekvienos nacionalinės vertybinių popierių biržos gebėjimą prižiūrėti savo narius ir jų prekybos veiklą. Nacionalinės vertybinių popierių biržos turi informuoti Vertybinių popierių ir biržų komisiją apie bet kokius taisyklių pakeitimus;
                  
               
                     (15)
                  
                  
                     dėl veiksmingo vykdymo užtikrinimo pažymėtina, kad Vertybinių popierių ir biržų komisijai yra suteikti platūs įgaliojimai tirti faktinius arba galimus JAV federalinių vertybinių popierių teisės aktų, įskaitant Biržos aktą ir juo remiantis priimtas taisykles, pažeidimus. Naudodamasi jai suteiktais priežiūros įgaliojimais, ši komisija gali gauti reguliuojamų subjektų duomenis. Be to, pasinaudodama įgaliojimu šaukti į teismą, Vertybinių popierių ir biržų komisija visoje JAV teritorijoje gali priversti bet kurį asmenį arba subjektą pateikti dokumentus arba liudyti. Ji yra įgaliota imtis vykdymo užtikrinimo veiksmų – iškelti civilines bylas federaliniuose apylinkės teismuose arba, kreipdamasi į Vertybinių popierių ir biržų komisijos administracinės teisės teisėją, pradėti administracines procedūras dėl JAV federalinių vertybinių popierių teisės aktų pažeidimų, įskaitant prekybą vertybiniais popieriais, pasinaudojant viešai neatskleista informacija, ir manipuliavimą rinka. Civilinėse bylose Vertybinių popierių ir biržų komisija gali siekti, kad būtų grąžintas nesąžiningai gautas pelnas, sumokėtos procesinės palūkanos, paskirtos civilinės piniginės nuobaudos, priimti preliminarūs sprendimai, taip pat taikyti kitokius papildomus teisės gynimo būdus, įskaitant pelno išieškojimą iš atsakovo;
                  
               
                     (16)
                  
                  
                     vykdant administracinius veiksmus, be nesąžiningai gauto pelno grąžinimo arba draudimų fiziniams asmenims, gali būti taikomos tokios sankcijos kaip papeikimai, veiklos apribojimai, civilinės nuobaudos, o įmonėms – registracijos panaikinimas. Vertybinių popierių ir biržų komisija yra įgaliota dėl neveikimo arba tinkamo reikiamų funkcijų neatlikimo imtis vykdymo užtikrinimo veiksmų dėl savireguliavimo organizacijos. Be to, Vertybinių popierių ir biržų komisija yra įgaliota koordinuoti savo vykdymo užtikrinimo veiksmus su vidaus ir tarptautiniais partneriais bet kuriuo apklausos arba tyrimo metu, taip pat gali perduoti klausimą nagrinėti JAV teisingumo departamentui, kad šis imtųsi baudžiamojo persekiojimo, arba kitoms baudžiamojo persekiojimo ar reguliavimo institucijoms, kad šios imtųsi veiksmų. Be to, Vertybinių popierių ir biržų komisija turi teisę dalytis viešai neskelbtina informacija su vidaus ir tarptautiniais partneriais;
                  
               
                     (17)
                  
                  
                     JAV teisine ir priežiūros sistema taip pat yra užtikrinamas rinkos skaidrumas ir vientisumas, užkertant kelią piktnaudžiavimui rinka – prekybai vertybiniais popieriais, pasinaudojant viešai neatskleista informacija, ir manipuliavimui rinka. Ta teisine ir priežiūros sistema draudžiami veiksmai, dėl kurių gali būti iškraipomas rinkų veikimas, įskaitant manipuliavimą rinka ir netikros arba klaidinančios informacijos teikimą. Pagal tą teisinę ir priežiūros sistemą Vertybinių popierių ir biržų komisija taip pat yra įgaliota dėl tokių veiksmų imtis vykdymo užtikrinimo veiksmų;
                  
               
                     (18)
                  
                  
                     todėl Komisija daro išvadą, kad JAV nuolat vykdoma veiksminga nacionalinių vertybinių popierių biržų priežiūra ir užtikrinamas reikalavimų vykdymas;
                  
               
                     (19)
                  
                  
                     todėl laikoma, kad nacionalinių vertybinių popierių biržų, kurios yra gavusios leidimą veikti JAV ir kurias prižiūri Vertybinių popierių ir biržų komisija, atveju Reglamento (ES) Nr. 648/2012 2a straipsnyje nustatytos sąlygos yra tenkinamos;
                  
               
                     (20)
                  
                  
                     šis sprendimas grindžiamas teisiškai privalomais reikalavimais, šio sprendimo priėmimo metu taikomais JAV nacionalinėms vertybinių popierių biržoms. Komisija, bendradarbiaudama su ESMA, toliau reguliariai stebės nacionalinėms vertybinių popierių biržoms taikomą priežiūros ir vykdymo užtikrinimo tvarką ir sąlygų, kuriomis remiantis priimtas šis sprendimas, laikymąsi;
                  
               
                     (21)
                  
                  
                     reguliari teisinės ir priežiūros tvarkos, taikomos JAV nacionalinėms vertybinių popierių biržoms, peržiūra neturi poveikio Komisijos galimybei bet kada atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu patvirtintą lygiavertiškumą. Iš naujo atlikus tokį vertinimą šis sprendimas gali būti panaikintas;
                  
               
                     (22)
                  
                  
                     šiame sprendime numatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (ES) Nr. 648/2012 2 straipsnio 7 punktą, Jungtinių Amerikos Valstijų nacionalinės vertybinių popierių biržos, įregistruotos Vertybinių popierių ir biržų komisijos ir nustatytos šio sprendimo priede, atitinka teisiškai privalomus reikalavimus, lygiaverčius Direktyvos 2014/65/ES III antraštinėje dalyje nustatytiems reikalavimams, ir veiksmingai užtikrinama jų priežiūra ir reikalavimų vykdymas.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. balandžio 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
      
      
         
            PRIEDAS
            
               Nacionalinės vertybinių popierių biržos, įregistruotos JAV vertybinių popierių ir biržų komisijos ir laikomos lygiavertėmis reguliuojamoms rinkoms:
            
            
                        a)
                     
                     
                        BOX Exchange LLC,
                     
                  
                        b)
                     
                     
                        Cboe BZX Exchange, Inc.,
                     
                  
                        c)
                     
                     
                        Cboe C2 Exchange, Inc.,
                     
                  
                        d)
                     
                     
                        Cboe EDGX Exchange, Inc.,
                     
                  
                        e)
                     
                     
                        Cboe Exchange, Inc.,
                     
                  
                        f)
                     
                     
                        Miami International Securities Exchange, LLC,
                     
                  
                        g)
                     
                     
                        MIAX Emerald, LLC,
                     
                  
                        h)
                     
                     
                        MIAX PEARL, LLC,
                     
                  
                        i)
                     
                     
                        Nasdaq GEMX, LLC,
                     
                  
                        j)
                     
                     
                        Nasdaq ISE, LLC,
                     
                  
                        k)
                     
                     
                        Nasdaq BX, Inc.,
                     
                  
                        l)
                     
                     
                        Nasdaq MRX, LLC,
                     
                  
                        m)
                     
                     
                        Nasdaq PHLX, LLC,
                     
                  
                        n)
                     
                     
                        Nasdaq Options Market, LLC,
                     
                  
                        o)
                     
                     
                        NYSE American Options, LLC ir
                     
                  
                        p)
                     
                     
                        NYSE Arca, Inc.